**Χορωδία ΔΣΑ – 30 χρόνια**

Αγαπητές και αγαπητοί συνάδελφοι,

Φίλες και φίλοι,

Με ιδιαίτερη χαρά και συγκίνηση σας καλωσορίζω στην επετειακή μουσική εκδήλωση για τον εορτασμό των 30 ετών από την ίδρυση της ιστορικής Χορωδίας του Δικηγορικού Συλλόγου Αθηνών. Είναι μεγάλη τιμή για όλους μας που βρισκόμαστε σήμερα εδώ, στον ιστορικό και εμβληματικό χώρο της Ρωμαϊκής Αγοράς, για να γιορτάσουμε αυτή τη σημαντική επέτειο.

Οι δικηγόροι δεν είμαστε μόνο υπερασπιστές του κράτους δικαίου και των εντολέων μας. Δεν περιοριζόμαστε μόνο στον θεσμικό μας ρόλο ως συλλειτουργοί της Δικαιοσύνης. Η παρουσία μας στην κοινωνία είναι πολύπλευρη και βαθιά ριζωμένη στην ιστορία του τόπου. Η ιστορική Χορωδία του ΔΣΑ συμβολίζει με τον πιο έξοχο τρόπο αυτή τη διάσταση της πολυσήμαντης κοινωνικής παρουσίας του δικηγορικού κόσμου.

Ο ιστορικός τούτος χώρος μας φέρνει στο νου την αρχαία ρήση: «*Η μουσική είναι ηθικός κανόνας. Δίνει ψυχή στο σύμπαν, φτερά στη σκέψη, απογειώνει τη φαντασία, χαρίζει χαρά στη λύπη και ζωή στα πάντα*». Έτσι και η Χορωδία μας, εδώ και 30 χρόνια μας εμπνέει και μας ενώνει με τρόπους που υπερβαίνουν την τριβή της δικηγορικής καθημερινότητας.

Πολλές φορές, είναι αλήθεια, η εικόνα του σώματος μας αμαυρώνεται από λίγες εξαιρέσεις συναδέλφων που απάδουν του κύρους και του ρόλου του δικηγορικού λειτουργήματος και, δυστυχώς, καταλαμβάνουν δυσανάλογο χώρο στη δημόσια σφαίρα. Όμως, το πραγματικό πρόσωπο της δικηγορίας είναι αυτό που βλέπουμε σήμερα εδώ. Επιστήμονες, επαγγελματίες αλλά και μουσικοί και χορωδοί υψηλότατου επιπέδου. Συνάδελφοι που λαμπρύνουν το σώμα, που μας κάνουν όλους να στεκόμαστε «λίγο ψηλότερα», σε μια μοναδική μεταρσίωση συναισθημάτων, που μόνο η μουσική, η κιβωτός της οικουμενικής συναλληλίας, μπορεί να προσφέρει.

Το μουσικό μήνυμα, που μεταφέρει σε κάθε εκδήλωσή της η Χορωδία, δεν είναι αποκομμένο από τη δικαιοσύνη και το δικηγορικό λειτούργημα. «*Χωρίς μουσική, η ζωή θα ήταν ένα λάθος*», κατά την περίφημη νιτσεϊκή φράση. Όπως λάθος θα ήταν και χωρίς Δικαιοσύνη και δίκαιο. Η Χορωδία μας, μέσα από τις επιλογές της, τόσο της συγκεκριμένης μουσικής διδασκαλίας, όσο και του συμβολισμού των χώρων όπου εμφανίζεται (θυμίζω τη σταθερή παρουσία της στα σωφρονιστικά καταστήματα όλα αυτά τα χρόνια, στο Καστελόριζο, στη Νεμέα, στην Ορεστιάδα) εκφράζει, με άλλα μέσα, τη βαθύτερη ουσία του δικηγορικού λειτουργήματος: την αγάπη για τη δικαιοσύνη και την ανθρωπιά, με τρόπο που συχνά οι λέξεις μόνες τους δεν μπορούν να αποδώσουν.

Ο Δικηγορικός Σύλλογος Αθηνών, η σημερινή και οι διαχρονικές διοικήσεις του, αλλά και εγώ προσωπικά, πιστεύουμε βαθιά στην πολιτιστική διάσταση του Συλλόγου που εκτός της Χορωδίας διαθέτει και άλλες ομάδες πολιτιστικής δράσης (δύο θεατρικές ομάδες, δύο χορωδίες, μία χορευτική ομάδα, 8 αθλητικές ομάδες). Γι’ αυτό στηρίζουμε τις δράσεις τους, γιατί μας κάνουν περήφανους. Η στήριξη αυτή δεν είναι και δεν πρέπει να είναι μόνο ρηματική. Είναι ουσιαστική και έμπρακτη. Για να μην συνιστά αυτό όμως απλό ευχολόγιο, είχαμε ανάγκη μια χρηστή και περιοριστική διαχείριση των οικονομικών μας, ώστε να παραχθούν πλεονάσματα που μας επιτρέπουν εξωστρεφείς πολιτιστικές δράσεις. Είναι ενδεικτικό ότι, σύμφωνα με τα απολογιστικά στοιχεία, το έτος 2023 με αύξηση των εσόδων και μείωση των εξόδων, πετύχαμε ο απολογισμός να εμφανίζει θετικό πλεόνασμα. Αυτή η υγιής οικονομική διαχείριση μας επιτρέπει να απολαμβάνουμε όλοι οι συνάδελφοι, είτε ως μετέχοντες είτε ως θεατές, υψηλότατου επιπέδου παραστάσεις των πολιτιστικών μας ομάδων, όπως η σημερινή εκδήλωση.

Θα ήθελα να εκφράσω τα πιο θερμά μου συγχαρητήρια στον Μαέστρο μας, τον Δημήτρη Καρούζο και σε όλους τους μουσικούς και τα μέλη της χορωδίας μας. Η αφοσίωσή σας, το πάθος σας για τη μουσική και η αγάπη σας για το Σύλλογο και το δικηγορικό λειτούργημα μας εμπνέουν και μας συγκινούν. Θυμούμαι ακόμα τον Μαέστρο μας να λέει χαρακτηριστικά: "*το τραγούδι είναι ο έρωτας και η Νομική η αγάπη*". Καρπός αυτού του έρωτα και της αγάπης είναι η Χορωδία μας. Κι αυτό την κάνει τόσο ξεχωριστή.

Στα 30 χρόνια της πορείας της, η Χορωδία του ΔΣΑ έχει αφήσει ανεξίτηλο το στίγμα της στην πολιτιστική ζωή του τόπου μας. Από τις συναυλίες στα Δικαστήρια της πρώην Σχολής Ευελπίδων και στις φυλακές, μέχρι τις εμφανίσεις στο Προεδρικό Μέγαρο, το Οικουμενικό Πατριαρχεί και τις ακριτικές περιοχές της πατρίδας μας (μόλις την προηγούμενη εβδομάδα στο ακριτικό Καστελλόριζο, με αφορμή την επέτειο της απελευθέρωσης του νησιού), η Χορωδία μας έχει αποδείξει ότι η μουσική μπορεί να γεφυρώσει χάσματα και να ενώσει ανθρώπους.

Ο Πλάτων πίστευε πως η μουσική έχει τη δύναμη να διαμορφώσει τον χαρακτήρα και την προσωπικότητα του ανθρώπου. Δικαιώνοντας τον αρχαίο φιλόσοφο, η Χορωδία μας έχει κατορθώσει σφυρηλατήσει όχι μόνο το χαρακτήρα των μελών της, αλλά και το χαρακτήρα ολόκληρου του δικηγορικού σώματος, υπενθυμίζοντάς μας διαρκώς την ανθρώπινη πλευρά του λειτουργήματός μας και κατορθώνοντας μοναδικά να «*ξεπλένει από την ψυχή μας τη σκόνη της καθημερινότητας*».

Σας ευχαριστώ όλες και όλους για την παρουσία σας εδώ σήμερα. Στον ιστορικό τούτο τόπο ας τιμήσουμε τη Χορωδία μας όπως της αξίζει και ας αφήσουμε τη μουσική να μας ταξιδέψει, να μας εμπνεύσει και να μας ενώσει. Ας απολαύσουμε τη συνάντηση του παρελθόντος με το παρόν, του δικαίου με την τέχνη. Ας κάνουμε τη ζωή μας, έστω για μια στιγμή, λίγο πιο γλυκιά και πιο όμορφη. Άλλωστε, η τέχνη ξέρει να μιλά εκεί που η ζωή σωπαίνει.

Εύχομαι σε όλους να ζήσουμε μια αξέχαστη βραδιά!

Σας ευχαριστώ.